b'\n_START_ARTICLE_\nCampionat del m\xc3\xb3n d\'escacs de 1972\n_START_SECTION_\nRerefons\n_START_PARAGRAPH_\nEl matx es va jugar durant la Guerra Freda, per\xc3\xb2 durant un per\xc3\xadode de creixent distensi\xc3\xb3. El sistema d\'escacs sovi\xc3\xa8tic havia mantingut durant molt de temps el monopoli del joc al m\xc3\xa9s alt nivell. Spasski va ser l\'\xc3\xbaltim d\'una cadena ininterrompuda de campions del m\xc3\xb3n sovi\xc3\xa8tics, que es remuntava al Campionat del m\xc3\xb3n de 1948._NEWLINE_Fischer, l\'exc\xc3\xa8ntric estatunidenc de 29 anys, havia estat un gran cr\xc3\xadtic de la dominaci\xc3\xb3 sovi\xc3\xa8tica al m\xc3\xb3n dels escacs, perqu\xc3\xa8 pensava que els sovi\xc3\xa8tics treien un avantatge injust tot acordant taules entre ells en els torneigs. L\'agost de 1962 Sports Illustrated, i posteriorment a l\'octubre la revista alemanya Der Spiegel, varen publicar un fam\xc3\xb3s article de Fischer "Els russos han manipulat el m\xc3\xb3n dels escacs" al qual hi exposava el seu punt de vista. En Fischer rarament acordava taules massa d\'hora o en posicions poc clares._NEWLINE_Les expectatives sobre Spassky eren enormes, perqu\xc3\xa8 pels sovi\xc3\xa8tics, els escacs eren part del sistema pol\xc3\xadtic. Mentre que Fischer sovint obtenia renom criticant el seu pa\xc3\xads (\xc2\xabEls americans volen aposentar-se davant la televisi\xc3\xb3 i no pensen a obrir un llibre ...\xc2\xbb), tamb\xc3\xa9 duia la c\xc3\xa0rrega de l\'expectaci\xc3\xb3 de la significaci\xc3\xb3 pol\xc3\xadtica del matx. Cap estatunidenc havia assolit el t\xc3\xadtol mundial des que el primer campi\xc3\xb3, Wilhelm Steinitz, se\'n naturalitz\xc3\xa0 el 1888. L\'excitaci\xc3\xb3 al voltant del matx fou tal que fou anomenat el \xc2\xabMatx del Segle\xc2\xbb, encara que el mateix terme havia estat usat per designar el Matx URSS vs Resta del M\xc3\xb3n tot just dos anys abans._NEWLINE_Spasski, el campi\xc3\xb3, havia perdut un matx pel campionat del m\xc3\xb3n contra Tigran Petrossian el 1966. El 1968, va guanyar matxs contra Iefim H\xc3\xa8l\xc2\xb7ler, Bent Larsen, i V\xc3\xadktor Kortxnoi per obtenir novament el dret d\'enfrontar-se a Petrossian pel t\xc3\xadtol. Aquest cop Spasski va triomfar, guanyant per 12\xc2\xbd\xe2\x80\x9310\xc2\xbd. \xc3\x89s conegut normalment per haver tingut un \xc2\xabestil universal\xc2\xbb, \xc2\xabamb una habilitat especial per jugar les menes m\xc3\xa9s variades de posici\xc3\xb3\xc2\xbb. De tota manera, Garri Kasp\xc3\xa0rov diu que \xc2\xabdes de la infantesa clarament va tenir una tend\xc3\xa8ncia al joc agut i d\'atac, i tenia un espl\xc3\xa8ndid gust per la iniciativa.\xc2\xbb Abans del matx, Fischer havia jugat cinc partides contra Spasski, amb dues taules i tres vict\xc3\xb2ries del sovi\xc3\xa8tic._NEWLINE_De tota manera, en els matxs de Candidats en el cam\xc3\xad per esdevenir aspirant al t\xc3\xadtol mundial, _NEWLINE_Fischer havia demolit els GMs de primer nivell mundial Mark Taimanov i Bent Larsen, cadascun per un resultat perfecte de 6\xe2\x80\x930, quelcom que mai m\xc3\xa9s ning\xc3\xba no ha aconseguit en un matx de Candidats. Despr\xc3\xa9s d\'aix\xc3\xb2, Fischer va entaular les cinc primeres partides del seu matx contra l\'excampi\xc3\xb3 mundial Tigran Petrossian, i posteriorment acab\xc3\xa0 el matx guanyant les quatre \xc3\xbaltimes. \xc2\xabCap declaraci\xc3\xb3 nua transmet la magnitud i l\'impacte d\'aquests resultats. ... Fischer va sembrar la devastaci\xc3\xb3.\xc2\xbb Des d les darreres set rondes de l\'Interzonal fins a la primera partida contra Petrossian, Fischer va guanyar 20 partides consecutives, pr\xc3\xa0cticament totes contra Grans Mestres de l\'elit mundial._NEWLINE_Fischer tenia un molt m\xc3\xa9s alt r\xc3\xa0ting Elo que Spasski, i que qualsevol altre jugador en la hist\xc3\xb2ria fins al moment. A la llista d\'Elo de la FIDE de juliol de 1972 els 2785 punts de Fischer eren un r\xc3\xa8cord absolut, 125 punts per davant del segon jugador mundial \xe2\x80\x93 Spasski, el r\xc3\xa0ting del qual era 2660. Els recents resultats de Fischer i el seu r\xc3\xa0ting Elo en feien el favorit a l\'avant-matx. D\'altres observadors, de tota manera, destacaren que Fischer no havia mai guanyat una partida contra Spasski._NEWLINE_Els segons de Spasski pel matx foren Iefim H\xc3\xa8l\xc2\xb7ler, Nikolai Kroguius i Iivo Nei. El segon de Fischer fou William Lombardy. El seu seguici inclo\xc3\xafa tamb\xc3\xa9 l\'advocat Paul Marshall, que jugaria un paper important en els esdeveniments que van envoltar el matx, i el representant de l\'USCF Fred Cramer. L\'\xc3\xa0rbitre del matx fou Lothar Schmid._NEWLINE_Durant algun temps, era dubt\xc3\xb3s que el matx s\'arrib\xc3\xa9s a jugar. Poc abans de comen\xc3\xa7ar, Fischer deman\xc3\xa0 que els jugadors rebessin, a m\xc3\xa9s a m\xc3\xa9s de l\'acordada bossa de premis de 125,000 $ (5/8 pel guanyador, 3/8 pel perdedor) i del 30% dels drets de televisi\xc3\xb3 i cinema, el 30% dels guanys de taquilla. No va arribar a Isl\xc3\xa0ndia per la cerim\xc3\xb2nia d\'obertura del dia 1 de juliol. El comportament de Fischer era aparentment ple de contradiccions, com havia estat al llarg de tota la seva carrera. Finalment va volar a Isl\xc3\xa0ndia i va acceptar de jugar despr\xc3\xa9s d\'un ajornament del matx de dos dies fet pel president de la FIDE Max Euwe, un sorprenent augment al doble de la bossa de premis, fet per l\'inversor de banca Jim Slater, i molta persuasi\xc3\xb3, inclosa una trucada de Henry Kissinger a Fischer. Molts comentaristes, particularment de l\'URSS, han suggerit que tot aix\xc3\xb2 (i les seves cont\xc3\xadnues peticions i irracionalitat) eren part del pla de Fischer d\'\xc2\xabafectar psicol\xc3\xb2gicament\xc2\xbb Spasski. Els seguidors de Fischer diuen que guanyar el campionat del m\xc3\xb3n era la missi\xc3\xb3 de la seva vida, que ell simplement volia que tot fos perfecte per a ell quan pug\xc3\xa9s a l\'escenari, i que el seu comportament era el mateix que havia estat sempre._NEWLINE_Un matx d\'alt nivell mundial sovint implica que un o dos dels jugadors preparin una o dues obertures molt profundament, i jugar-les repetidament durant el matx. La preparaci\xc3\xb3 per un matx com aquest tamb\xc3\xa9 implica an\xc3\xa0lisi d\'aquelles l\xc3\xadnies d\'obertura que se sap que s\xc3\xb3n jugades per l\'oponent. Fischer havia estat fam\xc3\xb3s pel seu repertori inusualment esc\xc3\xa0s: per exemple, jugava pr\xc3\xa0cticament sempre 1.e4 amb blanques, i pr\xc3\xa0cticament sempre jugant la variant Najdorf de la defensa siciliana amb negres contra 1.e4. Va sorprendre Spasski tot canviant d\'obertures repetidament, i jugant-ne de diferents de les que mai havia fet, o nom\xc3\xa9s rarament (com ara 1.c4 amb blanques, i la defensa Alekhin, la defensa Pirc, i la siciliana Paulsen amb negres). Fins i tot en obertures que Fischer havia jugat abans en el matx, cont\xc3\xadnuament es desviava de les variants jugades pr\xc3\xa8viament, i pr\xc3\xa0cticament mai repetint la mateixa l\xc3\xadnia dos cops en el matx.\n_START_SECTION_\nTorneig de Candidats de 1971\n_START_PARAGRAPH_\nPetrossian com a perdedor del darrer matx pel campionat del m\xc3\xb3n i Kortxnoi com a finalista de l\'anterior final de candidats foren inclosos directament en el torneig, conjuntament amb els primers 6 jugadors de l\'Interzonal._NEWLINE_La vict\xc3\xb2ria de Fischer li va donar el dret de reptar el campi\xc3\xb3 regnant Spasski pel t\xc3\xadtol.'